**Vi er kun mennesker, men snart kan vi blive noget andet**

Måske har du altid tænkt dig selv anderledes. Måske ser du dig selv som højere, tyndere, stærkere, sundere og mere intelligent. Selvom du elsker dine børn overalt på jorden, ønsker du måske også, at de var en lille smule anderledes. Det er ikke, fordi kærligheden mangler, men netop fordi du elsker dem, ser du gerne, at de ændres en smule. Eksempelvis ved du, at der i familien er en risiko for udvikling af brystkræft eller demens. Denne risiko vil du gerne fjerne fra både dig selv og dine børn.

Disse tanker er helt almindelige og indtil for nylig var de kun tanker eller illusioner. Men i den nærmeste fremtid kan tankerne blive til handling. Selvom vi ikke kan ændre fundamentalt på os selv og vores børn, vil vi fremover i nogen grad kunne skabe os selv og vores børn ud fra vores eget ideelle billede. En del af teknologierne har vi allerede i dag. Teknologier, som vil kunne føre til morgendagens forbedrede mennesker.

Der tales meget om skabelsen af designerbørn gennem nutidens mange fertilitetsteknologier. Men reelt designes børn ikke i dag. Men det bliver muligt i den nærmeste fremtid. Nøjagtig som vi allerede kender genetisk modificerede afgrøder, som produceres i store mængder, vil fremtiden bringe de genetisk modificerede mennesker.

Vil denne praksis være etisk? Det kan der være mange meninger om. Men vil det være risikabelt? Uden tvivl. Men selvom emnet etisk set har mange stikkende torne, vil der givetvis være mange lykkeriddere, som gerne vil kaste sig ud i den fagre nye verden. Allerede i dag kan man via nettet købe genetiske ’gør-det-selv-kit’, hvor man i mindre målestok kan klippe og klistre i den store genetiske masse. Der ligger noget forførende og fascinerende gemt i de nye teknologier. Om få år vil man måske ligefrem blive set skævt til, hvis man ikke ønsker at sikre sine børn de bedste muligheder gennem nogle få genetiske forbedringer.

De genetiske modifikationer er blevet potentielt mulige gennem en ganske ny og revolutionerende teknologi kaldet ’Crispr-Cas9’, som gør det forholdsvis simpelt at flikke generne sammen på nye måder. Kombineret med de allerede kendte fertilitetsteknologier står vi ganske snart i en tid, hvor der ikke længere er tale om homo sapiens, men snarere et genetisk modificeret eller optimeret menneske, hvilket allerede er blevet kaldt GMO sapiens. Teknologier, der hypotetisk kan sikre, at børn ikke fødes med dispositioner for at udvikle svært invaliderende sygdomme. Disse børn vil ikke blot kunne modstå forskellige sygdomme, men vil også undlade at give dem videre til deres egne børn. Når man fremover skaber GMO sapiens, vil det kræve, at man som potentielle forældre tænker sig grundigt om, når bestillingen gennemføres via nettet. Som ved bestilling af andre varer skal man forholde sig til unikke træk, som til- og fravælges, før ordren placeres. Det kan eksempelvis være sygdomsdispositioner, laktoseintolerans, blodtype osv.

Lyder det langt ude eller langt væk. Det er det ikke. De internetbaserede firmaer ’23andMe’ og ’GenePeeks’ har allerede præsenteret en række forskellige tilbud, hvor kvindens DNA screenes sammen med adskillige potentielle sæddonorer med sigte på at finde, hvad der kaldes for ’bedste match’. Disse undersøgelser sigter både på at finde bestemte træk men fokuserer især på at undgå forskellige sygdomsdispositioner. På dette trin i bestillingsprocessen vil man fremover gå videre til designfasen, hvor en række genetiske modifikationer bliver aktuelle. Vejen til børn blive et større projekt og lidt af en intellektuel prøvelse.

Når barnet leveres, er det i forhåbningen om, at barnet er bedre stillet set i forhold til det barn, naturen ville have leveret. Her er det ordene ’bedre’ og ’naturen’, som etisk set er interessante. Hvad er bedre, og hvad er naturligt? Begreberne er subjektive og bliver let som sæbe at holde fast på. Til gengæld kan vi fastholde nødvendigheden af en besindelse og en vis tøven, inden vi blindt lader os fascinere og derved miste blik for de mange hensyn undervejs. Vi kan let forse os på de mange helt åbenlyse fordele, hvor børn fødes resistente overfor uhyggelige bakterier eller parasitter såsom malaria. Det kan også være en medfødt resistens overfor forskellige virus såsom hepatitis, ebola, HIV osv. Eller måske kan vi skabe en medfødt neuronstruktur designet til at undgå autisme eller Alzheimers.

Omvendt bør vi huske, at vores viden om det menneskelige genom stadig står i skyggen af vores uvidenhed om samme. Eksempelvis er der ikke sikkerhed for, at manipulation til undgåelse af den ene sygdom ikke samtidig vil skabe en anden. Desuden er det ikke givet, at børn som fødes på bestilling, som var det fra en a la carte menu, vil få de bedste opvækstbetingelser. Forventningerne vil givetvis ændre sig, og der vil blive set anderledes på menneskelige fejl. Dertil kommer de sociale uligheder, der kan opstå, når de velbeslåede kan købe sig til GMO børn, hvor andre må nøjes med den laverestående mulighed.

Men det er ikke bioteknologierne i sig selv, der er noget galt med. Til gengæld kan vores brug af teknologierne let køre af sporet. Skal vi blive på sporet, må vi besinde os undervejs og finde blik for de mange hensyn og især hensynet til de mange, som ikke er blevet spurgt.